એક, સત્યને વળગી રહેવાનું મનોબળ. તાજેતરમાં એક અંગ્રેજી છાપું એટલે The Indian Expressના અમદાવાદ આવૃત્તિના ૨૦૧૭ ઓક્ટોબર ૧૮ અને ૧૯માં ફ્રન્ટ પેજ સમાચાર ઝારખંડની એક છોકરી સંતોષી કુમારી વિશે છે. સમાચાર મુજબ કુમળી ૧૧ વર્ષની સંતોષી કુમારીનું ભૂખમરાથી ગયા મહીને મૃત્યુ થયું છે. સંતોષીની બા કોયલી દેવીના કહ્યા મુજબ તે અને તેની મોટી દીકરી જંગલમાંથી લાકડા ભેગા કરીને રૂ.૪૦/- કે રૂ.૫૦/-માં વેચે છે. એમાંથી કે કામ મળે ત્યારે મજૂરી કરીને જે વળતર મળે તેનાથી ઘર ચલાવવામાં આવે છે. પરંતુ સંતોષીના મૃત્યુ પહેલાં આઠેક દિવસથી ઘરમાં કોઈને પૂરતું ખાવાનું મળ્યું નહોતું. કોયલી દેવીના કહ્યા મુજબ મૃત્યુ પહેલાં સંતોષી કુમારી ભાત અને ભાતના પાણી માટે રડતી હતી. પરંતુ ઘરમાં એને ખવડાવવાનું કશુંય નહોતું.